CELEX: 32009R0616
Language: hr
Date: 2009-07-13 00:00:00
Title: Uredba Komisije (EZ) br. 616/2009 od 13. srpnja 2009. o provedbi Direktive Vijeća 2005/94/EZ u pogledu odobrenja peradarskih kompartmenta i kompartmenta za druge ptice koje se drže u zatočeništvu u vezi s influencom ptica i dodatnim preventivnim biosigurnosnim mjerama u takvim kompartmentima  Tekst značajan za EGP

03/Sv. 54
            
            
               HR
            
            
               Službeni list Europske unije
            
            
               180
            
         32009R0616
   
               L 181/16
            
            
               SLUŽBENI LIST EUROPSKE UNIJE
            
         UREDBA KOMISIJE (EZ) br. 616/2009
   od 13. srpnja 2009.
   o provedbi Direktive Vijeća 2005/94/EZ u pogledu odobrenja peradarskih kompartmenta i kompartmenta za druge ptice koje se drže u zatočeništvu u vezi s influencom ptica i dodatnim preventivnim biosigurnosnim mjerama u takvim kompartmentima
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (1), a posebno njezin članak 3., članak 34. stavak 4. te članak 63. stavak 1.,
   budući da:
   
               (1)
            
            
               Svjetska organizacija za zdravlje životinja uvela je 2004. koncept kompartmentalizacije u poglavlje o određivanju područja i regionalizaciji Kodeksa o zdravlju kopnenih životinja (2), (dalje u tekstu „Kodeks”).
            
         
               (2)
            
            
               U Poglavlju 4.3. Kodeksa određivanje područja i kompartmentalizacija opisani su kao „postupci koje provodi pojedina država u skladu s odredbama ovog poglavlja za određivanje na svom državnom području potpopulacija različitog zdravstvenog statusa s ciljem kontrole bolesti i/ili međunarodne trgovine.” Iako prostorno planiranje i dobro upravljanje imaju važne uloge u primjeni obaju pojmova, određivanje područja upotrebljava se za potpopulaciju životinja određenu prvenstveno na zemljopisnoj osnovi (koristeći prirodne, umjetne ili zakonske granice), dok se kompartmentalizacija primjenjuje na potpopulacije životinja definirane prvenstveno praksama upravljanja i uzgoja povezanih s biološkom sigurnosti.
            
         
               (3)
            
            
               Pored toga, Poglavlje 4.4. o uporabi kompartmentalizacije predviđa strukturirani okvir za uporabu i priznavanje kompartmenta unutar država. Kompartment se može sastojati od više objekata i može se odobriti za jednu ili više bolesti životinja određenih na temelju detaljnog i dokumentiranog plana za biološku sigurnost koji se priprema i provodi za dotične bolesti. Početno odobravanje kompartmenta potrebno je po mogućnosti provesti u državi, na državnom području ili području slobodnom od bolesti, prije nego dođe do izbijanja određene bolesti. To je posebno važno u slučaju jako zaraznih bolesti kao što je visoko patogena influenca ptica. U slučaju izbijanja, kompartmentalizacija se može upotrijebiti za olakšanje trgovine.
            
         
               (4)
            
            
               Priopćenje Komisije Europskom parlamentu, Vijeću, Europskom gospodarskom i socijalnom odboru i Odboru regija o novoj strategiji za zdravlje životinja za Europsku uniju (2007. do 2013.) „Bolje spriječiti nego liječiti” (3) (nova strategija za zdravlje životinja) predviđa pravac za razvoj politike na području zdravlja životinja za razdoblje od 2007. do 2013. Nova strategija za zdravlje životinja ima za cilj usredotočiti se na mjere predostrožnosti, nadzor bolesti, kontrole i istraživanja kako bi se smanjila pojava bolesti životinja i učinak izbijanja kad do njega dođe.
            
         
               (5)
            
            
               Biološka sigurnost ima važnu ulogu u novoj strategiji za zdravlje životinja. Pored toga, kompartmentalizacija bi potakla poljoprivrednike u Zajednici na primjenu biosigurnosnih mjera, jer bi olakšala sigurnu trgovinu, s nedvojbenim prednostima za poljoprivrednike sprječavajući istodobno bolesti životinja.
            
         
               (6)
            
            
               U tom smislu, ova Uredba treba utvrditi pravila za odobravanje, obustavu i povlačenje odobrenja kompartmenta u pogledu influence ptica. Takva pravila moraju uzeti u obzir Kodeks s ciljem dosljednog pristupa u suzbijanju širenja influence ptica istodobno uzimajući u obzir različiti zdravstveni status odobrenih kompartmenta.
            
         
               (7)
            
            
               Direktiva 2005/94/EZ određuje neke preventivne mjere u vezi nadziranja i ranog otkrivanja influence ptica i najmanje mjere za kontrolu i ograničenje kretanja koje se moraju primijeniti u slučaju izbijanja influence ptica kod peradi i drugih ptica koje se drže u zatočeništvu. Neke od tih mjera moraju se primijeniti u kompartmentima za perad ili kompartmentima za druge ptice koje se drže u zatočeništvu, kako je definirano u toj Direktivi.
            
         
               (8)
            
            
               Direktiva 2005/94/EZ predviđa definiciju kompartmenta za perad i kompartmenta za druge ptice koje se drže u zatočeništvu i također predviđa da se dodatne biosigurnosne mjere mogu primijeniti u navedenim kompartmentima u svrhu sprečavanja širenja influence ptica.
            
         
               (9)
            
            
               Direktiva 2005/94/EZ predviđa da države članice moraju provoditi programe nadziranja radi otkrivanja prevalencije infekcija virusom influence ptica podtipova H5 i H7 kod različitih vrsta peradi. S tim ciljem godišnje se odobravaju obvezni programi nadziranja za influencu ptica u državama članicama. Odobrenje kompartmenta u državi članici treba stoga biti uvjetovano odobrenjem nacionalnog programa nadziranja dotične države članice.
            
         
               (10)
            
            
               Odluka Komisije 2006/437/EZ od 4. kolovoza 2006. o odobrenju Dijagnostičkog priručnika za influencu ptica u skladu s Direktivom Vijeća 2005/94/EZ (4) utvrđuje dijagnostičke postupke, metode uzorkovanja i kriterije za procjenu rezultata laboratorijskih testova za potvrdu izbijanja influence ptica. U svrhu dosljednosti zakonodavstva Zajednice na ovom području ti postupci i metode moraju se slijediti u okviru kompartmenta.
            
         
               (11)
            
            
               Kako bi se olakšala uporaba postupaka elektroničkim putem između država članica i osigurala transparentnost i razumljivost, važno je da su podaci o odobrenim kompartmentima i o svakom izdavanju odobrenja, obustavi ili povlačenju odobrenja, dostupni na najučinkovitiji način diljem Zajednice. Države članice trebaju stoga uspostaviti informacijske internetske stranice koje sadrže takve podatke, a na internetskoj stranici Komisije moraju biti prikazane poveznice prema takvim stranicama.
            
         
               (12)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   POGLAVLJE I.
   
      PREDMET, PODRUČJE PRIMJENE I DEFINICIJE
   
   Članak 1.
   Predmet i područje primjene
   Ova Uredba predviđa pravila za države članice za odobrenje kompartmenta za perad i kompartmenta za druge ptice koje se drže u zatočeništvu u vezi s influencom ptica (dalje u tekstu: kompartmenti) i predviđa dodatne biosigurnosne mjere koje se moraju provoditi u takvim kompartmentima kako bi im se dodijelio jasni zdravstveni status u vezi s influencom ptica.
   Članak 2.
   Definicije
   Za potrebe ove Uredbe primjenjuju se sljedeće definicije:
   
               1.
            
            
               „plan za biološku sigurnost” znači sve mjere za biološku sigurnost koje se provode na razini gospodarstva;
            
         
               2.
            
            
               „zajednički sustav upravljanja biološkom sigurnošću” znači:
               
                           (a)
                        
                        
                           zajednička pravila koja uređuju djelovanje kompartmenta; i
                        
                     
                           (b)
                        
                        
                           opće biosigurnosne mjere koje se provode na svim gospodarstvima koja sastavljaju kompartment u skladu s njihovim planovima za biološku sigurnost;
                        
                     
         
               3.
            
            
               „upravitelj kompartmenta” je osoba službeno odgovorna za kompartment, a posebno u pogledu članaka 3., 4. i 5. i za:
               
                           (a)
                        
                        
                           nadziranje svih radnji koje se provode u kompartmentu u vezi sa zajedničkim sustavom upravljanja biološkom sigurnošću, a posebno za provedbu i nadziranje takvog sustava;
                        
                     
                           (b)
                        
                        
                           nadziranje provedbe planova gospodarstava za biološku sigurnost koje provode vlasnici ili posjednici peradi i drugih ptica koje se drže u zatočeništvu; i
                        
                     
                           (c)
                        
                        
                           povezivanje s nadležnim tijelom;
                        
                     
         
               4.
            
            
               „izlazno gospodarstvo” znači gospodarstvo s kojeg su perad ili druge ptice koje se drže u zatočeništvu, njihovi jednodnevni pilići, jaja za nasad ili konzumna jaja (dalje u tekstu: roba) namijenjeni premještanju izvan kompartmenta;
            
         
               5.
            
            
               „dobavno gospodarstvo” znači gospodarstvo čiji su proizvodi namijenjeni izlaznom gospodarstvu ili bilo kojem drugom gospodarstvu unutar kompartmenta;
            
         
               6.
            
            
               „sve uključene strane” znači upravitelji kompartmenta, poslovni subjekti uključujući poslovne subjekte u poslovanju s hranom i hranom za životinje, kako je određeno u članku 3. stavcima 3. i 6. Uredbe (EZ) br. 178/2002 Europskog parlamenta i Vijeća (5), vlasnici i posjednici životinja, proizvođači farmaceutskih proizvoda ili druge industrije koje isporučuju robu u kompartment ili pružaju usluge kompartmentu.
            
         POGLAVLJE II.
   
      ODOBRENJE KOMPARTMENTA
   
   Članak 3.
   Zahtjevi za odobrenje kompartmenta
   1.   Dobrovoljne zahtjeve za odobrenje kompartmenta (dalje u tekstu: zahtjevi) nadležnom tijelu dostavlja upravitelj kompartmenta.
   2.   Zahtjev sadržava sljedeće podatke:
   
               (a)
            
            
               ime upravitelja kompartmenta, njegove ili njene kvalifikacije i položaj, podatke za kontakt i adresu kompartmenta;
            
         
               (b)
            
            
               detaljan opis kompartmenta, kako je određeno u dijelu 1. Priloga;
            
         
               (c)
            
            
               opis zajedničkog sustava upravljanja biološkom sigurnošću i planova za biološku sigurnost na gospodarstvima koja sačinjavaju kompartment, kako je određeno u dijelu 2. Priloga;
            
         
               (d)
            
            
               detaljne informacije o posebnim mjerama, kriterijima i zahtjevima za nadziranje bolesti, a posebno o specifičnim mjerama zaštite i nadziranja za influencu ptica, kako je određeno u dijelu 3. Priloga.
            
         Članak 4.
   Izdavanje odobrenja za kompartmente
   1.   Početno odobrenje kompartmenta nadležno tijelo izdaje samo za kompartmente koji se nalaze na državnom području ili dijelu područja države članice na kojem se ne primjenjuju ograničenja u vezi s influencom ptica u skladu sa zakonodavstvom Zajednice.
   Početno odobrenje kompartmenta izdaje se samo u državi članici s odobrenim nacionalnim programom nadziranja u svrhu otkrivanja prevalencije infekcija virusom influence ptica podtipova H5 i H7 kod različitih vrsta peradi.
   2.   Prije izdavanja odobrenja za kompartment nadležno tijelo osigurava da se u kompartmentu:
   
               (a)
            
            
               barem šest mjeseci prije datuma zahtjeva provodi program zaštite i nadziranja za influencu ptica, kako zahtijeva dio 3. Priloga (uključujući barem jedan postupak testiranja, kako se zahtijeva u točki 4. dijela 3. Priloga), a prisutnost influence ptica nije bila otkrivena ni na jednom od gospodarstava koja sačinjavaju kompartment tijekom tog razdoblja;
            
         
               (b)
            
            
               kad je to primjereno, provode planovi cijepljenja u skladu sa zakonodavstvom Zajednice;
            
         
               (c)
            
            
               podaci koji se dostavljaju u skladu s člankom 3. stavkom 2. potpuni su i točni;
            
         
               (d)
            
            
               provodi zajednički sustav upravljanja biološkom sigurnošću, kako je određeno u točki 1. dijelu 2. Priloga i to se pokazalo dovoljnim za osiguranje jasnog zdravstvenog statusa u pogledu influence ptica za perad ili druge populacije ptica koje se drže u zatočeništvu u kompartmentu;
            
         
               (e)
            
            
               da je provedena službena kontrola na licu mjesta s povoljnim rezultatom u pogledu točaka od (a) do (d);
            
         3.   Kompartment ima samo jedan naziv i dodjeljuje mu se samo jedan broj odobrenja.
   4.   Nadležno tijelo osigurava da po izdavanju odobrenja kompartmentu, isti bude naveden bez odgađanja na popisu odobrenih kompartmenta na internetskoj informacijskoj stranici predviđenoj u članku 9. stavku 1. s detaljnim podacima u vezi lokacije gospodarstava koja sačinjavaju kompartment navodeći radi li se o izlaznim ili dobavnim gospodarstvima (popis odobrenih kompartmenta).
   POGLAVLJE III.
   
      UVJETI ZA ZADRŽAVANJE ODOBRENJA KOMPARTMENTA
   
   Članak 5.
   Odgovornosti i dužnosti upravitelja kompartmenta
   Nakon odobrenja kompartmenta upravitelj kompartmenta:
   
               1.
            
            
               nadzire i prati kompartment, kako bi osigurao da je i dalje sukladan s podacima dostavljenim u skladu s člankom 3. stavkom 2. i da udovoljava kriterijima i zahtjevima iz Priloga; takvi podaci moraju se ažurirati i staviti na raspolaganje nadležnom tijelu na zahtjev;
            
         
               2.
            
            
               osigurava da se radnje za nadzor bolesti, a posebno nadzor influence ptica provode u skladu sa zajedničkim sustavom upravljanja biološkom sigurnošću i svakim planom za biološku sigurnost gospodarstava koja sačinjavaju kompartment i:
               
                           (a)
                        
                        
                           da je uveden sustav ranog uzbunjivanja za otkrivanje prisutnosti influence ptica te da se provode uzorkovanja i dijagnostički testovi u skladu s Odlukom 2006/437/EZ i dijelom 3. Priloga ovoj Uredbi;
                        
                     
                           (b)
                        
                        
                           da se u slučaju utvrđivanja povećanog rizika od unošenja influence ptica ažuriraju planovi za nadzor iz točke 4. dijela 3. Priloga;
                        
                     
                           (c)
                        
                        
                           da se svi dijagnostički testovi za influencu ptica provode u laboratorijima koje je za tu svrhu službeno odobrilo nadležno tijelo; podaci o nadzoru i rezultatima dostupni su nadležnom tijelu;
                        
                     
                           (d)
                        
                        
                           da se svi sumnjivi ili pozitivni rezultati nadzora u kompartmentu odmah prijave nadležnom tijelu tako da se dotični uzorci mogu poslati na potvrđivanje u nacionalni referentni laboratorij ili referentni laboratorij Zajednice za influencu ptica;
                        
                     
         
               3.
            
            
               osigurava da se svako cijepljenje u kompartmentu provodi u skladu sa zajedničkim sustavom upravljanja biološkom sigurnošću i svakim planom za biološku sigurnost gospodarstava koja sačinjavaju kompartment i da su planovi i postupci za cijepljenje dostupni na zahtjev nadležnog tijela;
            
         
               4.
            
            
               organizira redovite unutarnje ili vanjske revizije kojima se osigurava da se sve biosigurnosne mjere, nadzor i sustav sljedivosti učinkovito provode u kompartmentu i čuva rezultate takvih revizija, uključujući one provedene u okviru sustava osiguranja kvalitete, tako da su dostupni na zahtjev nadležnog tijela;
            
         
               5.
            
            
               odmah obavješćuje nadležno tijelo ako:
               
                           (a)
                        
                        
                           kompartment više nije sukladan s podacima dostavljenim u skladu s člankom 3. stavkom 2. ili s kriterijima i zahtjevima određenim u Prilogu;
                        
                     
                           (b)
                        
                        
                           je zajednički sustav upravljanja biološkom sigurnošću ili plan za biološku sigurnost izmijenjen ili prilagođen epidemiološkoj situaciji, uključujući ako je određeno gospodarstvo uključeno u kompartment ili isključeno iz njega.
                        
                     
         Članak 6.
   Odgovornosti i dužnosti nadležnog tijela
   1.   Nadležno tijelo osigurava da se na licu mjesta na temelju procjene rizika provode službene kontrole u kompartmentu kako bi se provjerilo jesu li i dalje sukladni s podacima dostavljenim u skladu s člankom 3. stavkom 2. i kriterijima i zahtjevima određenim u Prilogu (dalje u tekstu „kontrole”).
   2.   Kontrole se provode u razmacima koji se temelje na:
   
               (a)
            
            
               epidemiološkoj situaciji unutar i izvan kompartmenta, a posebno u pogledu influence ptica;
            
         
               (b)
            
            
               podacima u vezi svih izmjena ili prilagodbi zajedničkog sustava upravljanja biološkom sigurnošću ili planova za biološku sigurnost na gospodarstvima koja sačinjavaju kompartment, kako je predviđeno u članku 5. stavku 5. točki (b).
            
         3.   Nadležno tijelo odgovorno je za sve certifikate kojima se potvrđuje da roba potječe iz odobrenog kompartmenta.
   POGLAVLJE IV.
   
      OBUSTAVA ILI POVLAČENJE ODOBRENJA KOMPARTMENTA
   
   Članak 7.
   Obustava odobrenja kompartmenta
   1.   Ako kontrola ili epidemiološki podaci vezani uz kompartment pokažu da on više nije sukladan s podacima dostavljenim u skladu s člankom 3. stavkom 2., ili s kriterijima i zahtjevima određenim u Prilogu, nadležno tijelo odmah obustavlja odobrenje dotičnog kompartmenta, a upravitelj kompartmenta osigurava neposredno poduzimanje mjera za ispravljanje takve nesukladnosti.
   2.   Nakon obustave odobrenja kompartmenta nadležno tijelo obustavlja sve certifikate kojima se potvrđuje da roba dolazi iz odobrenog kompartmenta.
   3.   U slučaju kada je odobrenje kompartmenta obustavljeno, nadležno tijelo ne povlači obustavu dok ne provjeri jesu li poduzete korektivne mjere u roku od 30 dana od datuma obustave i provede naknadnu kontrolu s pozitivnim rezultatima.
   Članak 8.
   Povlačenje odobrenja kompartmenta
   1.   Nadležno tijelo povlači odobrenje kompartmenta ako nakon obustave odobrenja kompartmenta u skladu s člankom 7. stavkom 1. naknadna kontrola u skladu s člankom 7. stavkom 3. pokaže da:
   
               (a)
            
            
               kompartment i dalje nije sukladan s podacima dostavljenim u skladu s člankom 3. stavkom 2. ili kriterijima i zahtjevima iz Priloga; ili
            
         
               (b)
            
            
               je u kompartmentu došlo do izbijanja influence ptica.
            
         2.   Nakon povlačenja odobrenja kompartmenta, nadležno tijelo:
   
               (a)
            
            
               zaustavlja svu certifikaciju kojom se potvrđuje da roba dolazi iz odobrenog kompartmenta;
            
         
               (b)
            
            
               briše naziv kompartmenta s popisa odobrenih kompartmenta.
            
         3.   Nakon brisanja naziva kompartmenta s popisa odobrenih kompartmenta, ono se može ponovno uključiti samo nakon podnošenja novog zahtjeva u skladu s Poglavljem II.
   POGLAVLJE V.
   
      INTERNETSKA INFORMACIJSKA STRANICA I ZAVRŠNE ODREDBE
   
   Članak 9.
   Internetska informacijska stranica
   1.   Države članice:
   
               (a)
            
            
               utvrđuju popis odobrenih kompartmenta s podacima zahtijevanim u članku 4. stavcima 3. i 4.;
            
         
               (b)
            
            
               uspostavljaju internetsku informacijsku stranicu na kojoj je elektroničkim putem dostupan popis odobrenih kompartmenta;
            
         
               (c)
            
            
               dostavljaju Komisiji internetsku adresu internetskih informacijskih stranica;
            
         
               (d)
            
            
               ažuriraju internetsku informacijsku stranicu uzimajući u obzir bez odgode sva nova odobrenja ili povlačenja odobrenja kompartmenta;
            
         2.   Komisija pomaže državama članicama da ti podaci budu dostupni javnosti objavom adrese svoje vlastite internetske stranice na kojoj će stajati nacionalne poveznice prema internetskim informacijskim stranicama.
   Članak 10.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od 1. listopada 2009.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 13. srpnja 2009.
      
         
            Za Komisiju
         
         Androulla VASSILIOU
         
            Članica Komisije
         
      
   
   
      (1)  SL L 10, 14.1.2006., str. 16.
   
      (2)  http://www.oie.int/eng/normes/mcode/en_sommaire.htm (Kodeks o zdravlju kopnenih životinja 2008.).
   
      (3)  COM 539 (2007) konačno.
   
      (4)  SL L 237, 31.8.2006., str. 1.
   
      (5)  SL L 31, 1.2.2002., str. 1.
   
      PRILOG
      
         KRITERIJI I ZAHTJEVI ZA KOMPARTMENTE
      
      DIO 1.
      
         Opis kompartmenta iz članka 3. stavka 2. točke (b)
      
      Opis kompartmenta iz članka 3. stavka 2. točke (b) temelji se na zemljopisnoj karti ili kartama kompartmenta na kojima se vide granice kompartmenta, točna lokacija svih njegovih dijelova uključujući gospodarstva i njihove objekte te sve povezane funkcionalne jedinice, kao što su objekti za preradu i skladištenje hrane za životinje i drugi objekti za skladištenje materijala.
      U zahtjev je potrebno uključiti dovoljno podataka za detaljan opis kompartmenta, a posebno:
      
                  1.
               
               
                  podatke o infrastrukturnim čimbenicima i njihovom doprinosu epidemiološkom odvajanju peradi i drugih ptica koje se drže u zatočeništvu u kompartmentu i populacija životinja s drugačijim zdravstvenim statusom, uključujući:
                  
                              (a)
                           
                           
                              opis vrste aktivnosti i robe proizvedene u kompartmentu, uključujući ukupnu zapreminu objekata i broj prisutne peradi i drugih ptica koje se drže u zatočeništvu;
                           
                        
                              (b)
                           
                           
                              shematski prikaz na kojem su detaljno prikazane sve aktivnosti u kompartmentu, te odgovornosti, uloge i međusobni odnosi svih uključenih strana;
                           
                        
                              (c)
                           
                           
                              opis funkcionalnih međusobnih odnosa između gospodarstava koja sačinjavaju kompartment, uključujući dijagram svih objekata na kojem se može vidjeti kako su oni povezani;
                           
                        
                              (d)
                           
                           
                              opis prijevoznih sredstava za životinje i proizvode životinjskog podrijetla, uobičajenih ruta te prostora za čišćenje i parkiranje.
                           
                        
            
                  2.
               
               
                  podatke o epidemiološkom statusu u pogledu influence ptica i čimbenike rizika uključujući sljedeće elemente:
                  
                              (a)
                           
                           
                              epidemiološku povijest gospodarstava koja sačinjavaju kompartment, a posebno njihov zdravstveni status i sve podatke u pogledu influence ptica;
                           
                        
                              (b)
                           
                           
                              ulasci u kompartment, izlasci iz njega ili premještanja unutar kompartmenta (dalje u tekstu „ulasci”„izlasci”), kao što su kretanja osoba, robe, drugih životinja, proizvoda životinjskog podrijetla ili drugih proizvoda u kontaktu sa životinjama, prijevoznih vozila, opreme, hrane za životinje, opskrba vodom i odvodnja;
                           
                        
                              (c)
                           
                           
                              prisutnost gospodarstava s drugom peradi i drugim pticama koje se drže u zatočeništvu u blizini kompartmenta, uključujući njihovu gustoću (kao što su farme za uzgoj i tov, dvorišni uzgoj, tržnice, sabirni centri, klaonice, zoološki vrtovi);
                           
                        
                              (d)
                           
                           
                              okolišne čimbenici rizika kao što su plovni putovi, mjesta za odmor i okupljanje divljih životinja (uključujući rute migracije divljih ptica), prisutnost glodavaca, raniju prisutnost uzročnika influence ptica u okolišu;
                           
                        
                              (e)
                           
                           
                              čimbenike rizika i moguće putove ulaska u kompartment i širenje virusa influence ptica unutar kompartmenta u skladu sa zakonodavstvom Zajednice i/ili standardima i smjernicama Svjetske organizacije za zdravlje životinja (OIE);
                           
                        
                              (f)
                           
                           
                              sustav ranog uzbunjivanja uveden za obavješćivanje nadležnog tijela o nalazima bilo kojih čimbenika rizika i mogućih putova iz točke (e).
                           
                        
            DIO 2.
      
         Opis zajedničkog sustava upravljanja biološkom sigurnošću i planova za biološku sigurnost, kako je navedeno u članku 3. stavku 2. točki (c)
      
      
                  1.
               
               
                  Zajednički sustav upravljanja biološkom sigurnošću mora uključivati barem sljedeće elemente:
                  
                              (a)
                           
                           
                              dobre prakse za higijenu životinja;
                           
                        
                              (b)
                           
                           
                              sustav sljedivosti za sva premještanja između gospodarstava koja sačinjavaju kompartment i za sve ulaske i izlaske; sustav sljedivosti mora biti neprekidno dokumentiran i dostupan nadležnom tijelu u svakom trenutku;
                           
                        
                              (c)
                           
                           
                              zajednički plan analize opasnosti i kritičnih kontrolnih točaka (HACCP plan);
                           
                        
                              (d)
                           
                           
                              planove za biološku sigurnost gospodarstava koja sačinjavaju kompartment i ocjenu njihove učinkovitosti u skladu s utvrđenom razinom rizika.
                           
                        
            
                  2.
               
               
                  Planovi za biološku sigurnost gospodarstava u okviru zajedničkog sustava upravljanja biološkom sigurnošću moraju uključivati barem sljedeće elemente:
                  
                              (a)
                           
                           
                              dokumentirani sustav provođenja plana za higijenu osoblja, uključujući opće i posebne higijenske prakse, opću i posebnu obuku za stalno i privremeno osoblje i postupke za kontrolu navedenog plana higijene, uključujući pravilo da osoblje i. ne smije osobno držati perad ili druge ptice, niti ii. imati bliži kontakt s peradi ili drugim pticama osim s onima iz kompartmenta tijekom razdoblja od 72 sata prije ulaska na gospodarstvo; kraće razdoblje se može zahtijevati u slučaju hitne potrebe za posebnim osobljem, ali ono ni u kojem slučaju ne može biti kraće od 24 sata, a postupak za smanjenje rizika mora biti opisan u planu za biološku sigurnost;
                           
                        
                              (b)
                           
                           
                              protok proizvoda i osoblja opisan na dijagramu svih objekata na gospodarstvu s razinama biološke sigurnosti označenim u bojama; mora postojati higijenska barijera s prostorom za presvlačenje, uključujući kada je primjereno tuševe, s odvojenim čistim i nečistim prostorima na svim točkama ulaska u objekte;
                           
                        
                              (c)
                           
                           
                              plan kojim se uređuje kretanje svih osoba koje ulaze na gospodarstvo ili ga napuštaju, uz razlikovanje ovlaštenih i neovlaštenih osoba ili posjetitelja, uključujući opis fizičkih barijera (kao što su živice, ograde ili bilo koje druge barijere koje jasno određuju opseg objekata na gospodarstvu), znakova, zaključanih vrata i ulaza u zgrade; vanjski posjetitelji (uključujući revizore ili inspektore) ne smiju imati nikakav kontakt s peradi ili drugim pticama tijekom razdoblja od 72 sata prije ulaska na gospodarstvo; dulje razdoblje može se zahtijevati ovisno o čimbeniku rizika (kao što su posjetitelji koji dolaze iz zaraženih ili ugroženih zona); kraće razdoblje može se zahtijevati za službene veterinare, ili u slučaju hitne potrebe za posebnom vanjskom intervencijom (kao što je konzultant ili veterinar), ali ono ni u kojem slučaju ne može biti kraće od 24 sata, a postupak za smanjenje rizika mora biti opisan u planu za biološku sigurnost;
                           
                        
                              (d)
                           
                           
                              plan kojim se uređuju i bilježe ulazak vozila na gospodarstva, izlazak iz njih ili kretanja unutar gospodarstva, uključujući privatna i dostavna vozila (kao što su vozila za hranu za životinje, životinje ili drugu opskrbu); evidencija svih kretanja vozila mora biti dostupna;
                           
                        
                              (e)
                           
                           
                              sustav sljedivosti životinja i proizvoda koji omogućuje praćenje svih premještanja na gospodarstvo, iz njega ili između gospodarstava (ulasci, izlasci);
                           
                        
                              (f)
                           
                           
                              protokol za sprečavanje onečišćenja, uključujući onečišćenje putem nabave, prijevoza, skladištenja, isporuke i odlaganja:
                              
                                          i.
                                       
                                       
                                          materijala za pakiranje (kao što je uporaba novih ili dezinficiranih materijala za pakiranje);
                                       
                                    
                                          ii.
                                       
                                       
                                          stelje (kao što je odgovarajuće razdoblje čuvanja u karanteni ili dezinfekcija stelje);
                                       
                                    
                                          iii.
                                       
                                       
                                          hrane za životinje (kao što je uporaba zatvorenih sustava za hranu za životinje);
                                       
                                    
                                          iv.
                                       
                                       
                                          vode (kao što je unutarnji sustav za pročišćavanje vode);
                                       
                                    
                                          v.
                                       
                                       
                                          nusproizvoda životinjskog podrijetla, kao što su trupovi, gnoj, prljava/napuknuta jaja ili jaja s uginulim zametkom;
                                       
                                    
                        
                              (g)
                           
                           
                              plan čišćenja i dezinfekcije gospodarstva, opreme i korištenih materijala; poseban protokol o dezinfekciji i čišćenju vozila mora biti dostupan;
                           
                        
                              (h)
                           
                           
                              plan za suzbijanje štetnika, uključujući glodavce i druge divlje životinje, uz osiguranje fizičkih barijera i mjera u slučaju otkrivanja njihove prisutnosti;
                           
                        
                              (i)
                           
                           
                              plan HACCP u pogledu influence ptica koji je izrađen na temelju sedam koraka (analizi opasnosti, popisu kritičnih kontrolnih točaka (CCP), kritičnih ograničenja, postupcima praćenja, korektivnim radnjama, provjeri i evidentiranju) i uključuje barem sljedeće elemente:
                              
                                          i.
                                       
                                       
                                          podatke o proizvodnji peradi ili drugih ptica koje se drže u zatočeništvu i druge podatke u vezi s određenim razdobljima (učestalost obolijevanja i uginuća, pojedinosti o korištenim lijekovima, izvaljene ptice, podaci u vezi potrošnje hrane i vode za životinje);
                                       
                                    
                                          ii.
                                       
                                       
                                          podatke u vezi s kliničkim pregledima i planovima za uzorkovanje za aktivni i pasivni nadzor i analiza prebiranja (učestalost, metode, rezultati);
                                       
                                    
                                          iii.
                                       
                                       
                                          registar posjetitelja na gospodarstvu s dovoljno pojedinosti za pronalazak i stupanje u kontakt sa svakim posjetiteljem;
                                       
                                    
                                          iv.
                                       
                                       
                                          podatke u vezi s programima cijepljenja koji se provode uključujući vrstu korištenog cjepiva, te učestalost i datume cijepljenja;
                                       
                                    
                                          v.
                                       
                                       
                                          detaljnu evidenciju s podacima o provedenim korektivnim radnjama i povezanim nesukladnim kritičnim kontrolnim točkama.
                                       
                                    Sve uključene strane u potpunosti su upoznate s planom HACCP i slijede njegova pravila jer taj plan predstavlja instrument upravljanja kompartmentom koji jamči mjere biološke sigurnosti i prakse upravljanja.
                              Plan HACCP uzima u obzir popis opasnosti i putova koji se moraju utvrditi unaprijed. Prilagodljiv je razini rizika i uključuje opis mjera koje se moraju poduzeti u slučaju povećanog rizika, kao što je učestalost uzorkovanja:
                           
                        
            
                  3.
               
               
                  Korektivne radnje i ažuriranje
                  Zajednički sustav upravljanja biološkom sigurnošću i planovi za biološku sigurnost opisuju treba li određeno kršenje smatrati manjim ili većim kršenjem te korektivne radnje koje treba poduzeti.
                  Planovi za biološku sigurnost ažuriraju se u skladu s razinom rizika, a posebno kada se službeno sumnja ili je službeno potvrđeno izbijanje influence ptica u državi članici ili u regiji ili zoni u kojoj se nalazi kompartment (kao što su uvođenje ograničenja na kretanja vozila, materijala, životinja i/ili osoblja ili provođenje dodatnih postupaka dezinfekcije).
               
            DIO 3.
      
         Posebna zaštita i nadzor za influencu ptica
      
      
                  1.
               
               
                  Odgovarajući sustav za fizičku zaštitu ptica sprječava kontakt s divljim pticama i svako onečišćenje hrane za životinje, vode i otpada. Neposredan okoliš gospodarstva ne smije privlačiti divlje ptice.
               
            
                  2.
               
               
                  Kontrola ulazaka i izlazaka
                  
                              (a)
                           
                           
                              Dijagram iz točke (1) podtočke (a) dijela 1. navodi lokaciju svih vrsta peradi i drugih ptica koje se drže u zatočeništvu, uključujući uzgoj čistih linija, pradjedovskih, djedovskih, roditeljskih i životinja namijenjenih proizvodnji, kao i jata, valionice, prostore za uzgoj, prostore za nesenje, prostore za pokuse, skladišta za jaja i sva mjesta gdje se drže jaja ili ptice; on navodi protok robe između ovih lokacija.
                           
                        
                              (b)
                           
                           
                              Detaljni protokol regulira premještanja peradi ili drugih ptica koje se drže u zatočeništvu, njihovih jaja i drugih proizvoda; perad i druge ptice koje se drže u zatočeništvu, njihova jaja i drugi proizvodi koji ulaze na bilo koje gospodarstvo u kompartmentu moraju dolaziti s gospodarstva koje ima isti zdravstveni status u pogledu influence ptica i/ili biti pregledani kako bi se osiguralo da ne predstavljaju rizik za unošenje influence ptica.
                           
                        
                              (c)
                           
                           
                              Perad ili druge ptice koje se drže u zatočeništvu i jaja za valenje premještena u kompartment ili unutar njega identificiraju se tako da je moguće ispitati njihovu prošlost; identifikacija jata i/ili jaja odgovarajuće je dokumentirana.
                           
                        
                              (d)
                           
                           
                              U slučaju lokacije sa životinjama različite starosti pisani protokol regulira dodavanje ili uklanjanje peradi ili drugih ptica koje se drže u zatočeništvu, uključujući pranje i dezinfekciju sanduka.
                           
                        
            
                  3.
               
               
                  Gospodarstva s peradi i gospodarstva s drugim pticama koje se drže u zatočeništvu ne mogu biti u istom kompartmentu. Na istom gospodarstvu ne mogu biti različite vrste peradi, osim u slučaju valionica.
               
            
                  4.
               
               
                  U kompartmentu plan nadziranja u nadležnosti upravitelja kompartmenta uključuje stalni aktivni nadzor koji se provodi na dvadeset uzoraka krvi uzetih nasumično od peradi ili drugih ptica koje se drže u zatočeništvu iz iste proizvodne jedinice za serološko testiranje na influencu ptica:
                  
                              (a)
                           
                           
                              najmanje svakih šest mjeseci u razdoblju proizvodnje u kojem u prethodnih šest mjeseci na području države članice nije bilo potvrđeno izbijanje visoko patogene influence ptica (HPAI) kod peradi i drugih ptica koje se drže u zatočeništvu;
                           
                        
                              (b)
                           
                           
                              najmanje svaka tri mjeseca, ako je izbijanje HPAI kod peradi i drugih ptica koje se drže u zatočeništvu potvrđeno tijekom prethodnih šest mjeseci na području države članice;
                           
                        
                              (c)
                           
                           
                              u slučaju kada se kompartment nalazi unutar područja koje je pod ograničenjem kretanja zbog izbijanja influence ptica u skladu sa zakonodavstvom Zajednice, u roku od jednog tjedna nakon datuma izbijanja i najmanje jednom svakih 21 dan; pored toga i ne dovodeći u pitanje posebne odredbe zakonodavstva Zajednice, plan nadziranja se mora ažurirati i uključivati pojačan klinički nadzor i aktivni virološki nadzor proveden u roku od jednog tjedna nakon datuma izbijanja i najmanje jednom svakih 21 dan nakon toga na:
                              
                                          i.
                                       
                                       
                                          uzorku od 20 trahealnih/orofaringealnih briseva te 20 kloakalnih briseva nasumično uzetih od peradi ili drugih ptica koje se drže u zatočeništvu iz iste proizvodne jedinice; i
                                       
                                    
                                          ii.
                                       
                                       
                                          uzoraka uzetih od pet bolesnih ili uginulih ptica ako su prisutne.
                                       
                                    
                        
            
                  5.
               
               
                  Sustav ranog uzbunjivanja predviđen u članku 5. stavku 2. točki (a) mora se temeljiti na pisanom protokolu koji određuje postupke obavješćivanja. On treba biti posebno prilagođen različitim vrstama peradi ili drugim pticama koje se drže u zatočeništvu i njihovoj pojedinačnoj prijemljivosti na influencu ptica i:
                  
                              (a)
                           
                           
                              određuje razine mjera kad je smrtnost jednaka ili veća od određenog praga, u slučaju značajnog smanjenja uporabe hrane za životinje i/ili potrošnje vode i/ili proizvodnje jaja, promjene ponašanja ili drugih relevantnih pokazatelja;
                           
                        
                              (b)
                           
                           
                              opisati mjere koje se moraju poduzeti;
                           
                        
                              (c)
                           
                           
                              uključiti popis nadležnog osoblja koje se mora obavijestiti.